Ожалошћена породица/11
ПОЈАВА XI

ПРОКА, ГИНА, ТРИФУН, МИЋА, САРКА

САРКА: Ама, шта је ово, људи, све нека шапутања? 
ГИНА: Баш, гледам их, па се чудим. 
САРКА: Не волим, знаш, кад тако у фамилији почну шапутања. 
ГИНА: Па није ни лепо, да видиш. 
САРКА: Јер фамилија, док се гласно грди, свађа и оговара, дотле се може рећи да је то фамилијарна искреност и љубав, али кад почне да шапуће! 
МИЋА: Право да вам кажем, прија-Сарка, и ја не волим шапутање. То није отмено. 
САРКА: Па није, дабоме! Ето тако, због неког шапутања, мене мал' није отерао први муж. А зар би то било отмено да ме је отерао? 
ТРИФУН: Још кад би ви знали шта они шапућу? 
ГИНА: А ко ће их знати. 
ТРИФУН: Знам ја ако ви не знате. 
САРКА: Па реци и нама. 
ТРИФУН: Одоше да се спреме па да се уселе овде. 
ГИНА: Шта кажеш? 
ТРИФУН: То што ти кажем! 
ПРОКА: Има право Трифун, то је и ништа друго. Ево главе да ће се Агатон уселити. 
ТРИФУН: Е, ако ће Агатон, онда ћу и ја, бога ми! 
САРКА: А што ти опет? 
ТРИФУН: Па Агатон ће се уселити, је ли, да чува ове ствари да се не разнесу и да се не покраду, а ја ћу да се уселим да те исте ствари чувам од Агатона. Познајем ја њега добро. 
ПРОКА: Право каже човек. 
ТРИФУН: И неће ме претећи, вала! Уселићу се ја пре њега! Одох ја! (Оде.) 
 

Ожалошћена породица